VENDIM
Nr. 80, datë 13.4.2022

[bookmark: _GoBack]MBI FILLIMIN E PROCEDURËS PËR LICENCIMIN E SHOQËRISË “GREEN ENERGY BILISHT” SHPK, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK, ME KAPACITET TË INSTALUAR 2000 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; si dhe të neneve 4, pika 1, germa “a”, 5, pika 1, germa “a”, dhe nenit 10, pika 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 13.4.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 434/10 prot., datë 8.4.2022, “Mbi fillimin e procedurës për licencimin e shoqërisë ‘Green Energy Bilisht’ sh.p.k., në veprimtarinë e prodhimit të energjisë elektrike nga centrali fotovoltaik 2 mw”,
konstatoi se: 
- Shoqëria “Green Energy Bilisht” sh.p.k., me shkresën e protokolluar në ERE me nr. 448 prot., datë 4.4.2022, ka paraqitur kërkesën për licencim në veprimtarinë e prodhimit të energjisë elektrike, nga centrali fotovoltaik, me kapacitet të instaluar 2000 kw.
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.
- Në zbatim të përcaktimeve, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, aplikanti duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal, dhe dokumentacionin teknik për veprimtarinë e prodhimit të energjisë elektrike dhe lejet nga institucionet respektive. Sa rezulton nga ky aplikim shoqëria ka përcjellë dokumentacionin, si vijon:
- formatin dhe dokumentacionin për aplikim, neni 9, pika 1, germat: “a”, “b”, plotësuar;
- dokumentacionin juridik, administrativ dhe pronësor, neni 9, pika 2, germat: “a”, “b”, “e”, “g”, plotësuar;
- dokumentacioni financiar dhe fiskal, neni 9, pika 3, germat: “a”, “d”, plotësuar;
- dokumentacioni teknik për HEC-in, neni 9, pikat 4.4.2, 4.4.3, germat: “a”, “b”, “c”, “d” dhe pika 4.4.4, germat: “a”, “b”, “c”, “d”, plotësuar;
- Leje nga institucione të tjera, neni 9, pika 4.4.5, germa “b”, plotësuar.
- Në lidhje me dokumentacionin e munguar që ka të bëjë me:
Dokumentacionin juridik, administrativ dhe pronësor, neni 9, pika 2:
- germa “c” (vërtetimi për regjistrim dhe ekstrakt historik nga Qendra Kombëtare e Biznesit, QKB), plotësuar pjesërisht.
Shoqëria duhet të depozitojë në ERE edhe certifikatën e regjistrimit pranë QKB-së;
- germa “d” (vërtetimi nga prokuroria dhe gjykata për përfshirje ose jo në një proces penal të drejtuesve të shoqërisë), plotësuar pjesërisht.
Shoqëria duhet të depozitojë në ERE vërtetimet e gjykatës dhe prokurorisë së qarkut Korçë për administratorin dhe shoqërinë “Green Energy Bilisht” sh.p.k., duke qenë se kjo e fundit ka seli vetëm në këtë qark;
- germa “f” (marrëveshje koncesione apo çdo formë tjetër e marrëveshjes në rastet e aplikueshme të lidhur me institucionet përgjegjëse të ngarkuara me ligj, në përputhje me kuadrin ligjor përkatës, si dhe ndryshim të këtyre akteve), pa plotësuar. 
Sa rezulton nga shkresa e protokolluar në ERE me nr. 467 prot., datë 5.4.2022, MIE ka miratuar ndërtimin e kapaciteteve të reja gjeneruese të energjisë fotovoltaike me kapacitet 2 mw, ku ndër ta renditet edhe shoqëria “Green Energy Bilisht” sh.p.k., e cila në vijim duhet të depozitojë në ERE marrëveshjen respektive të nënshkruar me MIE-n në vijim të miratimit të dhënë.
Dokumentacionin financiar dhe fiskal, neni 9, pika 3:
- germa “b” (bilance financiare të tri viteve të fundit/ose të kohës së ekzistencës së shoqërisë (për shoqëritë me ortakë shoqëri të tjera paraqitja e bilancit të këtyre të fundit)), plotësuar pjesërisht. 
Duke konsideruar faktin se bilancet e vitit 2021 duhet të kenë përfunduar deri në 31 mars 2022, atëherë do t’i kërkohet shoqërisë t’i depozitojë ato në ERE për nevoja të kësaj vendimmarrjeje;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera), plotësuar pjesërisht. 
Shoqëria ka paraqitur një shprehje interesi nga banka, e cila daton gati përpara një viti, për këtë arsye do t’i kërkohet shoqërisë të bëjë me dije nëse ka vijuar me nënshkrimin e ndonjë kontrate kredie me bankën për të siguruar investimin për 80% të vlerës që do të investohen nga banka dhe nëse po, ta dokumentojë në ERE, në kuadër të plotësimit të kërkesave të kësaj pike të rregullores. Po ashtu do t’i kërkohet shoqërisë të bëjë me dije se si do të mbulojë 20 % të vlerës së investimit, pasi edhe nga pasqyrat financiare shoqëria rezulton me humbje.
Dokumentacionin tekniko-ekonomik, neni 9, pika 4.1.4:
Shoqëria duhet të plotësojë të dhënat për centralin prodhues dhe emrin e centralit, sipas kërkesave të formatit përkatës.
Leje nga institucione të tjera, neni 9, pika 4.4.5:
- germa “a” (miratimin e OST-së ose OSSH-së për lidhjen e centralit në rrjetin elektrik të transmetimit), plotësuar pjesërisht.
Duke qenë se në “Miratimin për pikë lidhje central fotovoltaik” nr. 66/3 prot., datë 7.1.2022, është konstatuar një gabim material (dokumenti i drejtohet shoqërisë “Green Energy Bilisht” sh.p.k., por në tekst përmendet shoqëria “Sun Beat System” sh.p.k.), shoqëria duhet të saktësojë këtë gabim material. Po ashtu, shoqëria duhet të përcjellë në ERE, të nënshkruar, marrëveshjen e lidhjes së re, pasi nga ky dokument konstatohet se mungon vula dhe nënshkrimi i përfaqësuesit të shoqërisë “Green Energy Bilisht” sh.p.k.
- Shoqëria duhet të bëjë me dije nëse ka filluar punimet e ndërtimit apo fazën e zhvillimit të centralit fotovoltaik.
- ERE, në zbatim të nenit 38, të ligjit “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet, por duke qenë se nga studimi i fizibilitetit të centralit fotovoltaik 2 mw, propozuar për ndërtim nga shoqëria “Green Energy Bilisht” sh.p.k., rezulton se jetëgjatësia e një paneli shkon 25 vjet, atëherë ERE kushtëzohet nga kjo jetëgjatësi në dhënien e afatit maksimal për këtë licencë fotovoltaike, deri në 25 vjet.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Green Energy Bilisht” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 2000 kw, për një afat 25-vjeçar.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
NË MUNGESË DHE ME AUTORIZIM
ANËTAR I BORDIT

